Indzaba 61: Davide Uba YiNkhosi
SAWULA waphindze wetama kubulala Davide. Watsatsa emasotja akhe langu-3 000 wahamba wayomfuna. Nakeva ngaloku Davide, watfumela tinhloli takhe kutsi tiyewubuka lapho Sawula nemabutfo akhe bebakhona. Davide wabuta kulamadvodza lamabili abenawo: ‘Ngubani lotawehla nami siye lapha enkambu yaSawula?’
Abishayi waphendvula watsi: “Mine ngitawuhamba nawe.” Abishayi abeyindvodzana yadzadzewaboDavide longuSeruya. Kwatsi nje aselele Sawula nelibutfo lakhe, Davide na-Abishayi banyenya bangena enkambu. Batsatsa sikhali nelijeke lakhe lemanti, lobekuseceleni kwenhloko yakhe. Kute ngisho namunye lowabona, futsi weva, ngoba bonkhe bebalele saka.
Ase ubuke Davide na-Abishayi kulesitfombe. Bakhonile kuhamba baphephile, baya etulu entsabeni. Davide wamemeta indvuna yemphi yaka-Israyeli, watsi: ‘Abneri, lenkhosi yakho bewungakayigadzi ngani? Siphi nje sikhali sayo kanye nalelijeke lemanti lebekulapho eceleni kwenhloko yayo?’
Sawula wavuka, weva kutsi kumemeta Davide. Wambuta watsi: “Lelo ngabe livi lakho yini Davide?” Uyambona yini Sawula na-Abneri lapha phasi esitfombeni?
Davide wamphendvula watsi: “Yebo nkhosi yami ngimi.” Wachubeka futsi wambuta: ‘Pho, inkhosi yami iyicoshelani inceku yayo? Yini lembi lengiyentile? Nasi sikhali sakho nkhosi. Tfuma lomunye wemajaha lalapho ete asilandze.’
Sawula wavuma watsi: ‘Ngonile, ngente bulima.’ Davide watsatsa lenye indlela naSawula wabuyela ekhaya. Kodvwa Davide watsi sekayedvwa wacabanga: ‘Kuwona lamalanga Sawula utangibulala. Kufanele ngibaleke ngiye eveni lemaFilisti.’ Nguloko kanye lakwenta. Wakhona kuyenga emaFilisti wawenta akholelwa kutsi sewuyawasekela.
Kwatsi ngemuva kwesikhatsi, emaFilisti ahamba ayolwa nema-Israyeli. BoSawula naJonathani babulawa kuleyomphi. Weva buhlungu kakhulu Davide, waze wabhala lengoma lemnandzi, wahlabela watsi: ‘Ngiva buhlungu ngawe mnaketfu Jonathani. Bewuligugu kimi!’
Ngemuva kwaloko Davide wabuyela emuva ka-Israyeli edolobheni laseHebroni. Kwaba nemphi emkhatsini walamadvodza labekhetse indvodzana yaSawula Ishboshethi kutsi ibe yinkhosi, nalawa labefuna kutsi kube nguDavide inkhosi. Ekugcineni emadvodza labenaDavide aphumelela. Abesaneminyaka lengu-30 budzala Davide ngalesikhatsi abekwa kutsi abe yinkhosi. Iminyaka lesikhombisa nencenye abebusa eHebroni. Lamanye emadvodzana akhe kwakungu-Amnoni, Absalomu kanye na-Adoniya.
Sefika sikhatsi lapho Davide nemabutfo akhe batsatsa lidolobha lelihle lelibitwa ngekutsi yiJerusalema. Jowabe, lenye indvodzana yaSeruya, yayihamba embili kulemphi. Davide wambusisa Jowabe ngekumenta indvuna yelibutfo lemphi yakhe. Davide wacala-ke kubusa edolobheni laseJerusalema.
1 Samuweli 26:1-25; 27:1-7; 31:1-6; 2 Samuweli 1:26; 3:1-21; 5:1-10; 1 Tikhronike 11:1-9.
Imibuto
- Yini Davide na-Abishayi labayenta ngalesikhatsi Sawula alele lapha enkambu?
- Ngumuphi umbuto Davide lawubuta Sawula?
- Davide waya kuphi nakashiya Sawula?
- Yini leyavisa Davide buhlungu, leyaze yamentawabhala lengoma lemnandzi?
- Abeneminyaka lemingakhi Davide nakabekwa kutsi abe yinkhosi eHebroni, futsi abebobani lamanye emadvodzana akhe?
- Kamuva Davide wabusa kuphi?
Imibuto leyengetiwe
- Fundza 1 Samuweli 26:1-25.
Emavi aDavide laku-1 Samuweli 26:11 aveta kutsi abenamuphi umbono ngeluhlelo lwetintfo takamoya? (Hla. 37:7; Rom. 13:2)
Nasenta umetamo wekukhombisa umusa welutsandvo kodvwa ungemukelwa ngulabanye, emavi aDavide latfolakala ku-1 Samuweli 26:23 angasisita kanjani kutsi silondvolote umbono lokahle? (1 Khos. 8:32; Hla. 18:20)
- Fundza 2 Samuweli 1:26.
EmaKhristu lamuhla angaba kanjani ‘nelutsandvo kulomunye nalomunye’ lolufanana nalolo Davide naJonathani babenalo? (1 Phet. 4:8; Khol. 3:14; 1 Joh. 4:12)
- Fundza 2 Samuweli 5:1-10.
Davide wabusa iminyaka lemingakhi njengenkhosi, futsi leyominyaka yahlukaniswa kanjani? (2 Sam. 5:4, 5)
Ngubani lowabeka Davide esikhundleni lesisetulu, futsi loku kusikhumbutani tsine lamuhla? (2 Sam. 5:10; 1 Sam. 16:13; 1 Khor. 1:31; Fil. 4:13)
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn